Rådets udtalelse

af 22. januar 2002

om Nederlandenes opdaterede stabilitetsprogram, 2000-2004

(2002/C 33/03)

RÅDET FOR DEN EUROPÆISKE UNION HAR -

ùnder henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 22. januar 2002 gennemgik Rådet Nederlandenes opdaterede stabilitetsprogram, der dækker perioden 2000-2004.

Den reale BNP-vækst blev kraftigt svækket i 2001, nemlig til omkring 1 % fra 3,5 % i 2000. Forværringen af den offentlige saldo var mindre dramatisk, om end stadig ganske betydelig, idet overskuddet faldt fra 1,5 % af BNP til skønsmæssigt 0,7 % af BNP. Forværringen skyldes blandt andet implementeringen af skattereformen fra 1. januar 2001. Ud over bidraget fra disse overskud fortsatte den offentlige gældskvote med at falde takket være udviklingen i det nominelle BNP.

Rådet noterer sig, at siden fremlæggelsen af 2001-opdateringen af stabilitetsprogrammet den 17. oktober 2001 er de makroøkonomiske fremskrivninger blevet kraftigt nedjusteret af det nederlandske institut for økonomisk-politiske analyser for at tage hensyn til de fulde konsekvenser af den økonomiske nedgang på internationalt plan og de forventede virkninger af begivenhederne den 11. september. De nederlandske myndigheder, der anerkender, at der er indtruffet en økonomisk afmatning, og at den vil få indflydelse på de budgetmæssige forudsætninger, har fremlagt reviderede tal, der afspejler de senest tilgængelige oplysninger (december) om den økonomiske vækst, og som fører til budgetmæssige overskud på 0,7 % af BNP i 2001 og 0,4 % i 2002.

Rådet noterer sig, at for årene 2003 og 2004, der falder uden for den nuværende regerings valgperiode, udgør de budgetmæssige skøn i det opdaterede program tekniske fremskrivninger baseret på et forsigtigt makroøkonomisk scenario og en forudsætning om uændrede politikker.

Rådet noterer sig, at trods den økonomiske afmatning forventes der et overskud på de offentlige finanser for 2002. Rådet forventer, at der fortsat vil regnes med overskud for de resterende år af programperioden, hvilket betyder, at de vil være på linje med stabilitets- og vækstpagtens krav om en offentlig budgetsaldo tæt på balance eller i overskud. Rådet finder, at de reslutater, som Nederlandene allerede har nået med hensyn til at forbedre den offentlige budgetsaldo, sikrer landet den fornødne margen til at kunne håndtere de budgetmæssige konsekvenser af normale makroøkonomiske udsving uden at overskride underskudstærsklen på 3 % af BNP.

Rådet noterer sig beslutningen om, at der i forbindelse med 2002-budgettet vil blive foretaget en ændring af reglen om, at ekstraindtægter skal fordeles ligeligt mellem nedbringelse af den offentlige gæld og skattelettelser til fordel for gældslettelse. Det anerkender, at dette blev gjort for at efterkomme Rådets udtalelse fra marts 2001 og for at overholde de overordnede økonomisk-politiske retningslinjer samt for at styrke den offentlige budgetstilling og forberede landet på konsekvenserne af den aldrende befolkning. Rådet noterer sig, at fastsættelsen af overordnede udgiftsmål har gjort det muligt at forøge de offentlige udgifter på prioriterede områder og mindske skattetrykket og samtidig opfylde kravene i stabilitets- og vækstpagten. Rådet glæder sig over de strukturreformer, der er på vej, og som skal bidrage til at forbedre effektiviteten i det offentlige forbrug, navnlig inden for sundhedssektoren, undervisningssektoren og den sociale sektor, og til at forøge erhvervsfrekvensen og forbedre konkurrenceevnen, hvilket skulle lette på det stramme arbejdsmarked og bidrage til at mindske løntrykket.

Rådet glæder sig over den klare strategi til forbedring af de offentlige finansers bæredygtighed og til imødegåelse af konsekvenserne af den aldrende befolkning. Rådet tilskynder regeringen til gå videre med bestræbelserne på et mindske den offentlige gældskvote, forøge arbejdskraftsudbuddet og styrke beskæftigelsesgraden for at nå disse mål.

(1) EFT L 209 af 2.8.1997.